钦定古今图书集成/理学汇编/经籍典/第111卷 > 后汉
## 钦定古今图书集成/理学汇编/经籍典/第111卷 > 后汉

### 光武帝建武元年置书经欧阳夏侯氏博士

按《后汉书光武帝本纪》，不载。按《徐防传》，“汉承嬴秦，
经典废绝，本文略存，或无章句，收拾遗缺，建立明经，
博征儒术，开置太学。孔圣既远，微旨将绝，故立博士
十有四家。”

〈注〉《汉官仪》曰：“光武中兴，恢弘稽古，《易》有施孟、梁丘贺京房，《书》有欧阳和伯、夏侯胜建，《诗》有申公、辕固、韩婴，《春秋》有严彭祖、颜安乐，《礼》有戴德、戴圣，凡十四博士，太常差选有聪明威重一人为祭酒，总领纲纪也。”

建武二年，尹敏上疏陈《洪范》消灾之术。

按《后汉书光武帝本纪》，不载。按《儒林尹敏传》，“建武
二年，上疏陈《洪范》消灾之术，时世祖方草创天下，未
遑其事，命敏待诏公车建武十九年，擢桓荣弟子何汤以《尚书》授太子，召荣
令说《尚书》，使授太子，拜荣为博士。”

按《后汉书光武帝本纪》，不载。按《明帝本纪》，“显宗孝
明皇帝讳庄，光武第四子也。十岁能通《春秋》。光武奇
之。建武十五年封东海公，十七年进爵为王，十九年
立为皇太子，师事博士桓荣，学通《尚书》。”按《桓荣传》，
“建武十九年，年六十馀，始辟大司徒府。时显宗始立
为皇太子，选求明经，迺擢荣弟子豫章何汤为虎贲
中郎”将以尚书授太子世祖从容问汤本师为谁汤
对曰：事沛国桓荣帝即召荣令说尚书甚善之拜为
议郎赐钱十万入使授太子每朝会令荣于公卿前
敷奏经书帝称善曰：“得生几晚”会欧阳博士缺帝欲
用荣荣叩头让曰：“臣经术浅薄不如同门生郎中彭
闳扬州从事皋弘帝”曰：“俞往汝谐”因拜荣为博士。

### 明帝永平十二年赐王景禹贡图

按《后汉书明帝本纪》，不载。按《循吏传》：“王景少学《易》，
遂广窥众书，又好天文术数之事，沈深多伎艺。辟司
空伏恭府，时有荐景能理水者，永平十二年，议修汴
渠，乃引见景，问以理水形便。景陈其利害，应对敏给，
帝善之。又以尝修浚仪，功业有成，乃赐景《山海经》《河
渠书》《禹贡图》。”

永平十五年。以世传尚书桓郁。入授皇太子经
按《后汉书明帝本纪》。不载按《桓荣传》。荣子郁传父
业。以尚书教授门徒。永平十五年。入授皇太子经。

### 章帝建初元年诏贾逵入讲古文尚书撰欧阳大小夏侯尚书古文同异三卷

按《后汉书章帝本纪》，不载。按《贾逵传》，“肃宗立，降意
儒术，特好《古文尚书》。”《左氏传》，“建初元年，诏逵入讲北
宫白虎观、南宫云台。逵数为帝言《古文尚书》与经传
《尔雅》诂训相应。诏令撰欧阳、《大小夏侯尚书》古文同
异。逵集为三卷，帝善之。”

建初八年十二月戊申诏令群儒选高才生受《古文
尚书》。

按《后汉书章帝本纪》，“建初八年冬十二月戊申，诏曰：
五经剖判，去圣弥远。章句遗辞，乖疑难正。恐先师微
言，将遂废绝，非所以重稽古，求道真也。其令群儒选
高才生受学《左氏》《穀梁春秋》《古文尚书》《毛诗》，以扶微
学，广异义焉。”按《贾逵传》：“建初八年，迺诏诸儒各选
高才生，受《左氏》《穀梁春秋》《古文尚书》《毛诗》。由是四经
遂”行于世。皆拜逵所选弟子及门生。为千乘王国郎，
朝夕受业黄门署，学者皆欣欣羡慕焉。

### 元和二年二月幸东郡使张酺讲尚书一篇

按《后汉书章帝本纪》，“元和二年二月丙辰，东巡狩。”
按《张酺传》：“肃宗即位，酺出为东郡太守。元和二年，幸
东郡，引酺及门生并郡县掾史并会庭中。帝先备弟
子之仪，使酺讲《尚书》一篇，然后修君臣之礼，赏赐殊
特，莫不沾洽。”

### 和帝永元元年窦宪以桓郁世传尚书疏请与刘方并入教授

按《后汉书和帝本纪》，不载。按《桓郁传》：郁传父业，以
尚书教授。和帝即位，侍中窦宪以外戚之重，欲令少
主颇涉经学，上疏皇太后曰：“伏惟陛下躬天然之资，
宜渐教学，而独对左右小臣，未闻典义。昔五更桓荣，
亲为帝师，子郁结发敦尚，继传父业，故再以校尉入
授先帝父子，给事禁省，更历四世。今白首好礼，经行
笃备。又宗正刘方，宗室之表，善为《诗经》，先帝所褒，宜
令郁方并入教授，以崇本朝，光示大化。”由是迁长乐
少府，复入侍讲。初，荣受朱普学，章句四十万言，浮辞
繁长，多过其实。及荣入授，显宗减为二十三万言，郁
复删省，定为十二万言。由是有桓君大小太常章句。

### 安帝永初元年桓焉以尚书入授

按《后汉书安帝本纪》不载。按《桓郁传》：“郁中子焉能，
世传其家学，以父任为郎，明经笃行。永初元年，入授
安帝。”

按：陆德明《尚书释文》：“沛国桓荣受《尚书》于朱普，以授
汉明帝。遂世相传，东京最盛。”

〈注〉《汉纪》云：“荣子郁以书授和帝，而官至侍中太常。郁子焉复以书授安帝，官至太子太傅、太尉。

安帝　　　年，邓弘以《欧阳尚书》授帝禁中。”

按《后汉书安帝本纪》，不载。按《邓禹传》，“禹子训，训子
弘。太后策立安帝，弘为虎贲中郎将。弘少治欧阳尚
书，授帝禁中。”

### 延光二年春正月诏选三署郎及吏人通古文尚书者

按：《后汉书安帝本纪》，“延光二年春正月，诏选三署郎
及吏人能通古文《尚书》《毛诗》《穀梁春秋》各一人。”

### 灵帝熹平四年刻石经尚书立于太学门外

按：《后汉书灵帝本纪》：“熹平四年春三月，诏诸儒正《五
经》文字，刻石立于太学门外。”

按《洛阳记》：“太学左洛城南开阳门外，讲堂十丈，广一
丈，堂有石经四部，本碑凡四十六枚。西行《尚书》《周易《公羊传》十六碑存，十二碑毁；南行《礼记》十二碑悉崩
坏；东行《论语》三碑，一碑毁《礼记》。碑上有谏议大夫马
日䃅、议郎蔡邕名。”

### 光和三年诏公卿举能通尚书者除议郎

按：《后汉书灵帝本纪》：“光和三年六月，诏公卿举能通
《尚书》《毛诗》《左氏》《穀梁春秋》各一人，悉除议郎。”